REGULAMENTUL DE PUNERE ÎN APLICARE (UE) 2022/751 AL COMISIEI

din 16 mai 2022

privind neaprobarea substanței active cloropicrină, în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE (1) ale Consiliului, în special articolul 13 alineatul (2),

întrucât:

(1) La 21 decembrie 2014, European Chloropicrin Group (ECG) a prezentat Regatului Unit (denumit în continuare „statul membru raportor”) o cerere de aprobare a substanței active cloropicrină în temeiul articolului 7 alineatul (1) din Regulamentul (CE) nr. 1107/2009.

(2) În temeiul articolului 9 alineatul (3) din Regulamentul (CE) nr. 1107/2009, la 18 iunie 2014, statul membru raportor a notificat solicitantului, celorlalte state membre, Comisiei și Autorității Europene pentru Siguranța Alimentară („autoritatea”) admisibilitatea cererii.

(3) Pentru substanța activă respectivă, au fost evaluate efectele asupra sănătății umane și animale, precum și asupra mediului, în conformitate cu articolul 11 alineatele (2) și (3) din Regulamentul (CE) nr. 1107/2009, pentru utilizările propuse de solicitant. Statul membru raportor a prezentat Comisiei și autorității un proiect de raport de evaluare la 12 decembrie 2017.

(4) În temeiul articolului 12 alineatul (1) din regulamentul respectiv, autoritatea a transmis proiectul de raport de evaluare primit de la statul membru raportor solicitantului și celorlalte state membre și a organizat o consultare publică cu privire la el.

(5) În temeiul articolului 12 alineatul (3) din Regulamentul (CE) nr. 1107/2009, autoritatea a cerut solicitantului să furnizeze informații suplimentare statelor membre, Comisiei și autorității.

(6) În cursul procesului de evaluare inter pares, în urma notificării de către Regatul Unit a intenției sale de a se retrage din Uniune în temeiul articolului 50 din Tratatul privind Uniunea Europeană, Italia a preluat responsabilitatea pentru această substanță activă în calitate de stat membru raportor în iunie 2019.

(7) Evaluarea informațiilor suplimentare efectuată de către statul membru raportor a fost transmisă autorității sub forma unui proiect de raport de evaluare actualizat.

(8) Proiectul de raport de evaluare a fost examinat de statele membre și de autoritate. Autoritatea a prezentat Comisiei concluzia (2) sa privind evaluarea riscurilor prezentate de substanța activă cloropicrină la 30 ianuarie 2020.

(9) În concluzia sa, autoritatea a indicat că, pe baza informațiilor disponibile, nu a putut finaliza evaluarea riscurilor pentru consumatori, operatori, lucrători, trecători și rezidenți și a identificat potențiale motive de îngrijorare pentru apele subterane, macroorganismele și microorganismele din sol și artropodele nevizate care trăiesc în sol.

(10) În plus, evaluarea riscurilor pentru organismele acvatice, pentru albine, pentru artropodele nevizate care trăiesc în frunze, pentru râme și plantele terestre nevizate nu a putut fi finalizată.

(11) Comisia a invitat solicitantul să își prezinte observațiile privind concluzia autorității și, în conformitate cu articolul 13 alineatul (1) din Regulamentul (CE) nr. 1107/2009, privind proiectul de raport de examinare. Solicitantul și-a prezentat observațiile, care au fost examinate cu atenție.

(12) La 22 octombrie 2021, Comisia a prezentat Comitetului permanent pentru plante, animale, produse alimentare și hrană pentru animale un raport de reexaminare și un proiect de regulament privind neaprobarea substanței active cloropicrină. Comisia a observat că preocupările identificate de autoritate nu au putut fi eliminate și că, în consecință, nu s-a putut concluziona că sunt îndeplinite criteriile de aprobare.

(13) Prin scrisoarea din 18 ianuarie 2022, solicitantul și-a retras cererea de aprobare a cloropicrinei. Prin urmare, cloropicrina nu trebuie să fie aprobată.

(14) Prezentul regulament nu împiedică transmiterea unei noi cereri pentru aprobarea substanței cloropicrină în temeiul articolului 7 din Regulamentul (CE) nr. 1107/2009.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Neaprobarea substanței active Substanța activă cloropicrină nu se autorizează.

Articolul 2 Intrare în vigoare Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 16 mai 2022. Pentru Comisie Președinta Ursula VON DER LEYEN

(1) JO L 309, 24.11.2009, p. 1.

(2) EFSA Journal 2020; 18(3):6028, „Conclusion on the peer review of the pesticide risk assessment of the active substance chloropicrin” (Concluzia evaluării inter pares a riscului utilizării ca pesticid a substanței active cloropicrină), doi:10.2903/j.efsa.2020.6028.